Tiltale for overtrædelse af færdselslovens § 118, stk. 1 og stk. 4 jf. § 42, stk. 1, nr. 1, overskridelse af tilladte hastighed.
Ret: Retten i Aalborg (1. instans)
Faggruppe: Straffesag — Bødesag
Sagsemner: Færdsel;

/

RETTEN I AALBORG

Udskrift af dombogen

D O M

afsagt den 14. december 2020

Rettens nr. 8-2256/2020
Politiets nr. 5100-81270-00252-19

Anklagemyndigheden
mod
Tiltalte
født Dato

Anklageskrift er modtaget den 24. marts 2020.

Tiltalte er tiltalt for overtrædelse af færdselslovens § 118, stk. 1 og stk. 4 jf.
§ 42, stk. 1, nr. 1, ved den 14. august 2019 ca. kl. 01.20 at have ført
almindelig personbil Reg. nr. ad Limfjordsbroen mod syd, 9000 Aal-borg,
med mindst 101 km/t, selv om hastigheden i tættere bebygget område ikke
må overstige 50 km/t, hvilket udgjorde en overskridelse på mere end 100
procent af den tilladte hastighed.

Påstande

Anklagemyndigheden har nedlagt påstand om bøde.

Anklagemyndigheden har endvidere nedlagt påstand om, at tiltalte skal fra-
kendes retten til at føre motordrevet køretøj, hvortil der kræves kørekort,
bortset fra lille knallert, og at frakendelsen skal ske ubetinget, jf. færdselslo-
vens § 126, stk. 1, nr. 11, jf. § 128.

Tiltalte har erkendt sig skyldig.

Tiltalte har nedlagt påstand om, at frakendelsen af førerretten skal ske
betinget i medfør af færdselslovens § 126, stk. 2.

Sagens oplysninger

Tiltalte har forklaret, at han havde været på besøg ved sin kæreste, hvor han
havde glemt at tage sin medicin. Han er diagnosticeret med ADHD og
autisme/asperger, og han får noget medicin for energi og for sit blodtryk.
Kæresten og han havde haft et skænderi, og han kørte hjem fra By 1. Han
havde det ikke så godt, og på Limfjordsbroen accelerede han op. Der var
ingen trafik. Han kom til at tænke på, at han havde glemt at tage sin me-

Std 75273



/

side 2

dicin. Han blev bange og fik hjertebanken. På toppen af broen slap han spee-
deren. Han blev standset af politiet, efter han havde drejet mod By 2. Han så
ikke på speedometeret, men han må have kørt med den hastighed, som er
målt. Han har faktisk på grund af sin diagnose været påpasselig med sin kør-
sel.

Han fik stillet diagnoserne efter et lang udredningsforløb for 3 år siden. Han
får medicin, men fungerer ikke optimalt. Han har tidligere haft egen it-virk-
somhed, men fik efter diagnosen hurtigt førtidspension. Han får medicin for
ADHD, hvorimod man ikke kan medicinere autisme. Han vågner som regel
uden energi, indtil han får medicin. Han kan have en kort lunte og svært ved
at overskue konsekvenser. Han havde aftenen før glemt at tage sin medicin.
Der var problemer i forholdet, og han var nedsmeltet. Kæresten kunne ikke
holde ud at være sammen med ham mere. De er ikke længere kærester.

Han bor i eget hus i By 3. Han har to børn - en søn på 17 år og en datter på 12
år. Hans datter er hos ham hver anden uge fra onsdag til søndag. Hans søn
kommer en gang om ugen. Hans datter har skiftet til Skole og skal køres i
skole. Der er ingen bus den vej. Han vil have svært ved at skulle bede
børnenes mor om at køre. Det vil derfor nok få en konsekvens for samværet,
hvis han bliver frakendt førerretten. Han vil få svært ved at gø-re noget med
sin datter.

Weekenden før retsmødet har været svær. Han er stresset efter denne sag,
men også efter et svært brud med kæresten, og han har mistet sin bostøtte.
Han går til psykolog en gang om ugen. Han bliver meget stresset af at tage
offentlig transport - også på grund af corona. Han kan ikke huske, hvornår
han sidst har taget bus. En følge af ADHD-diagnosen er, at han er tidsblind.
Han har svært nok ved at komme til tiden med bil. En veninde har sovet hos
ham i nat for at sikre, at han kom til retsmødet til tiden. Han vil få svært ved
at komme til læge og psykiater. Han har mistet de fleste af sine venner, og
han har på grund af misforståelser og andre ting ikke set sine forældre og sø-
skende i 6 år. Han er bange for at blive isoleret og håber, at retten tager hen-
syn til hans psykisk handicap.

Der er foretaget dokumentation af skemaet i forbindelse med lasermålingen.

Rettens begrundelse og afgørelse

Tiltalte har uden forbehold erkendt sig skyldig. Tilståelsen støttes af de op-
lysninger, der i øvrigt foreligger. Det er derfor bevist, at tiltalte er skyldig.

Straffen fastsættes til en bøde på 6.000 kr., jf. færdselslovens § 118, stk. 1, og
stk. 4, jf. § 42, stk. 1, nr. 1.

Forvandlingsstraffen fastsættes som nedenfor bestemt.



/

side 3

Tiltalte har ved kørsel med mindst 101 km/t overskredet den tilladte hastig-
hed med mere end 100 procent. Tiltalte frakendes derfor retten til at føre
motor-drevet køretøj, hvortil der kræves kørekort, bortset fra lille knallert, i 6
måneder fra endelig dom, jf. færdselslovens § 126, stk. 1, nr. 11, jf. § 128.

Retten har ikke fundet, at der ved tiltaltes oplysninger om sine helbredsmæs-
sige og øvrige personlige forhold foreligger sådanne særligt formildende om-
stændigheder, at frakendelsen i stedet kan ske betinget efter færdselslovens §
126, stk. 2.

Thi kendes for ret:

Tiltalte skal betale en bøde på 6.000 kr.

Forvandlingsstraffen for bøden er fængsel i 10 dage.

Tiltalte skal frakendes retten til at føre motordrevet køretøj, hvortil der kræ-
ves kørekort, bortset fra lille knallert, i 6 måneder fra endelig dom.

Tiltalte skal betale sagens omkostninger.

Dommer



/